寄寬堂趙左藏
作者：釋居簡
朝代：宋

paragraphs: 玉壺飲湖淥，决眥連雲根。
霜蟾駕飛轍，萬頃秋不痕。
懷哉壺中仙，弗鑑行潦渾。
一衿洞冰澌，三舍祛塵昏。
玉盌勺冷瀣，瓊佩經芳蓀。
賸擷書傳香，鮮騰水花芬。
愛閑受遠次，負郭成荒村。
廣文飯不足，北海酒滿樽。
弗春長熙熙，弗約常存存。
氣餒貴益賤，道在卑逾尊。
安知忘情地，豈在炙手門。
只與白鷗說，莫與俗子論。